Hoffmann-La Roche

F. Hoffmann-La Roche AG (niekedy skrátene Hoffmann-La Roche alebo len Roche) je medzinárodná farmaceutická spoločnosť so sídlom v Bazileji vo Švajčiarsku.

V roku 2021 bola najväčšou farmaceutickou a biotechnologickou spoločnosťou na svete (z hľadiska tržieb). Spoločnosť Roche je inovatívnym poskytovateľom liečby rakoviny na celom svete.

Súčasťou skupiny Roche je americká biotechnologická spoločnosť Genentech, ktorá je jej 100 % dcérskou spoločnosťou, a japonská biotechnologická spoločnosť Chugai Pharmaceuticals, ako aj spoločnosti Ventana a Foundation Medicine a Flatiron Health.

Príjmy spoločnosti Roche vo fiškálnom roku 2021 predstavovali 62,801 miliardy švajčiarskych frankov. Spoločnosť F. Hoffmann-La Roche je členom Európskej federácie farmaceutického priemyslu a združení (EFPIA).

O spoločnosti 
Spoločnosť založil v roku 1896 Fritz Hoffmann-La Roche. Spoločnosť sa čoskoro stala známou najmä vďaka výrobe vitamínov a sedatív. V súčasnosti sa jej farmaceutické a diagnostické centrá nachádzajú po celom svete (napr. v USA, Spojenom kráľovstve, Nemecku, Kanade, Indii, Brazílii, Južnej Afrike alebo Taliansku). Spoločnosť Roche má obchodné zastúpenia v 150 krajinách. Roche je tiež významným inovátorom. Ročne investuje do výskumu a vývoja približne 13,7 miliardy CHF. Podľa rebríčka Global Innovation 1000, vytvorenom v roku 2018, je spoločnosť Roche na 3. mieste na svete za spoločnosťami Volkswagen a Samsung, pokiaľ ide o finančné prostriedky investované do výskumu.

História 
1. október 1896: Založenie spoločnosti F. Hoffmann-La Roche.

1897 – 1912: Rýchly rozvoj, nové továrne založené v Grenzachu (1897), Paríži (1903), New Yorku (1905), Viedni (1907), Londýne (1908), Petrohrade (1910) a Jokohame (1912).

1919: Spoločnosť bola premenená na akciovú spoločnosť.

1929: Založenie americkej dcérskej spoločnosti Roche. Pobočka má sídlo v meste Nutley v štáte New Jersey.

1934: Spoločnosť Roche ako prvá masovo vyrába vitamín C pod názvom Redoxon.

1963: Spoločnosť Roche uvádza na trh liek diazepam pod obchodným názvom Valium.

1971: Otvorenie Bazilejského inštitútu pre imunológiu.

1980: Začína sa spolupráca so spoločnosťou Genentech. Vstup do oblasti genetického inžinierstva.

1976: Nehoda v továrni dcérskej spoločnosti Givaudan v Seveso, Taliansko.

1992: Založenie pražskej pobočky spoločnosti Roche. 

1994: Spoločnosť Laboratorios Syntex SA bola začlenená do skupiny Roche.

2000: Spoločnosť Roche uvádza na trh liek proti chrípke oseltamivir pod obchodným názvom Tamiflu.

2002: Akvizícia väčšinového podielu (približne 52 %) v japonskej spoločnosti Chugai Pharmaceutical.

2008: Roche kupuje spoločnosť Ventana Medical Systems.

2009: Spoločnosť Roche úplne kupuje spoločnosť Genentech.

2011: Roche kupuje spoločnosť Anadys Pharmaceuticals.

2014: V auguste 2014 sa spoločnosť dohodla na kúpe kalifornskej farmaceutickej spoločnosti InterMune.

2015: Roche kupuje spoločnosť Adheron Therapeutics.

2020: V marci 2020 dosiahla divízia Roche Diagnostics významný míľnik, keď jej FDA schválila veľkoobjemový diagnostický test Sars-CoV-2, ktorý dokáže analyzovať 1 400 až 8 800 vzoriek v priebehu 24 hodín na patentovanom molekulárnom testovacom systéme cobas 6800/8800.

Firemná štruktúra 
Roche je verejne obchodovaná holdingová spoločnosť. Delí sa na dve divízie: farmaceutickú a diagnostickú. Na Slovensku sa Roche delí na tri časti: farmaceutickú divíziu, diagnostickú divíziu a Diabetes Care. Farmaceutická divízia je medzi svetovými lídrami v liečbe rakoviny a prináša inovatívne produkty v oblasti oftalmológie, onkohematológie, hematológie, imunológie, neurovied a zriedkavých ochorení spolu s riešeniami personalizovanej medicíny (PHC).

Diagnostická divízia Roche sa sústreďuje na oblasť in vitro diagnostiky, dodáva širokú škálu diagnostických nástrojov a testov pre spoľahlivú detekciu a monitorovanie choroby pre lekárov, laboratóriá alebo pacientov samotných.

Roche Slovensko 
V roku 1992 bola založená pražská pobočka spoločnosti Roche Československo. O rok neskôr sa premenovala na Roche Česká republika a svoje aktivity presmerovala len na Česko. V roku 1999 bola založená organizačná zložka Hoffmann-La Roche Ltd. na Slovensku. Neskôr v roku 2004 bola založená spoločnosť Roche Slovensko, s.r.o. Od roku 2019 je Daren Alexander Wilson generálnym riaditeľom spoločnosti Roche Slovensko. João Carapeto je v súčasnosti country manažérom diagnostickej divízie na Slovensku. V roku 2021 dosiahla spoločnosť tržby vo výške 0.3 miliónov eur.

Liečivé prípravky

Spolupráca v oblasti výskumu 
Spoločnosť F. Hoffmann-La Roche sa podieľa aj na výskumných projektoch financovaných z verejných zdrojov, a to s inými priemyselnými a akademickými partnermi. Jedným z príkladov v oblasti neklinického hodnotenia bezpečnosti je projekt InnoMed PredTox. Spoločnosť rozširuje svoje aktivity v spoločných výskumných projektoch v rámci iniciatívy EFPIA a Európskej komisie pre inovatívne lieky.

Referencie 

Podniky vo Švajčiarsku
Farmaceutické podniky
Podniky založené v 1896